b"\n_START_ARTICLE_\nCentral nuclear de Cofrents\n_START_SECTION_\nConstrucci\xc3\xb3\n_START_PARAGRAPH_\nLa central es troba en el municipi de Cofrents, a uns 2\xc2\xa0km al sud-est de la localitat. Est\xc3\xa0 constru\xc3\xafda en el marge dret del riu X\xc3\xbaquer, del que pren aigua per la refrigeraci\xc3\xb3. Es troba a 61 km de Val\xc3\xa8ncia en l\xc3\xadnia recta (100 km per carretera) i a uns 3\xc2\xa0km del volc\xc3\xa0 de Cofrents, que es considera generalment apagat, encara que la seua c\xc3\xa0mera magm\xc3\xa0tica encara segueix alimentant la font del balneari de Hervideros._NEWLINE_El projecte de la central es va iniciar en mar\xc3\xa7 de 1973, al contractar-se amb General Electric l'equipament nuclear principal. El 6 de setembre d'aquest any li va ser concedida l'Autoritzaci\xc3\xb3 de Construcci\xc3\xb3, durant les obres fins a 1982. \xc3\x89s propietat d'Iberdrola._NEWLINE_El reactor, del tipus BWR-6-Boiling Water Reactor (reactor d'aigua bullent de 6a generaci\xc3\xb3), utilitza urani lleugerament enriquit, les fissions del qual generen energia en forma de calor. Aquesta calor eleva la temperatura de l'aigua, que s'usa per a refrigeraci\xc3\xb3 del nucli dins del circuit primari, alhora que es transforma en vapor que \xc3\xa9s usat directament en el circuit primari per moure la turbina a la qual est\xc3\xa0 acoblat l'alternador._NEWLINE_La contenci\xc3\xb3 \xc3\xa9s del tipus MARK-III, en la qual la contenci\xc3\xb3 prim\xc3\xa0ria est\xc3\xa0 formada pel pou sec, una piscina de supressi\xc3\xb3 circular i la contenci\xc3\xb3 met\xc3\xa0l\xc2\xb7lica. La contenci\xc3\xb3 secund\xc3\xa0ria la formen l'edifici auxiliar, l'edifici de combustible i l'edifici del reactor.\n_START_SECTION_\nGesti\xc3\xb3, producci\xc3\xb3 i contribuci\xc3\xb3 el\xc3\xa8ctrica\n_START_PARAGRAPH_\n\xc3\x89s propietat al 100% d'Iberdrola._NEWLINE_La central nuclear de Cofrents t\xc3\xa9 una producci\xc3\xb3 mitjana anual de gaireb\xc3\xa9 8.900 milions de kWh el que equival, aproximadament, al consum dom\xc3\xa8stic del Pa\xc3\xads Valenci\xc3\xa0._NEWLINE_Durant 2010 va generar 9.549 milions de quilowatts funcionant ininterrompudament durant els 365 dies de l'any. Aquesta xifra va suposar gaireb\xc3\xa9 el 5% de la producci\xc3\xb3 nacional i una cobertura de m\xc3\xa9s del 30% de la demanda energ\xc3\xa8tica del Pa\xc3\xads Valenci\xc3\xa0._NEWLINE_Durant 2011, la central nuclear de Cofrents va generar 7.900 milions de kWh que representen prop del 4,1% de la producci\xc3\xb3 el\xc3\xa8ctrica nacional (dins del r\xc3\xa8gim ordinari) i el 66% de la producci\xc3\xb3 d'Iberdrola al Pa\xc3\xads Valenci\xc3\xa0._NEWLINE_Percentualment, la central ha estat en servei en un 83% de la seua capacitat total, operant amb el generador acoblat a la xarxa el\xc3\xa8ctrica durant 7.564 hores l'any, havent realitzat una parada programada per dur a terme la 18a rec\xc3\xa0rrega de combustible.\n_START_SECTION_\nHistorial de successos\n_START_PARAGRAPH_\nDes de 2001 fins al 10 de mar\xc3\xa7 de 2011, la central nuclear de Cofrents ha realitzat 25 parades no programades i ha notificat al Consell de Seguretat Nuclear (CSN) 102 successos de seguretat, tres d'ells de nivell 1 en l'Escala Internacional d'Accidents Nuclears._NEWLINE_Cofrents ha notificat al CSN una mitjana de 10 successos anuals en l'\xc3\xbaltima d\xc3\xa8cada._NEWLINE_En els noranta, va registrar tres de nivell 1, que es qualifiquen de 'anomalies'.\n_START_SECTION_\n2002\n_START_PARAGRAPH_\nEn 2002 va sofrir dos successos notificables consecutius durant la parada de rec\xc3\xa0rrega.\n_START_SECTION_\n2005\n_START_PARAGRAPH_\nEl 21 de setembre de 2005 es va comprovar que durant almenys 2 hores, en produir-se una petita p\xc3\xa8rdua d'una m\xc3\xa0nega en els treballs de condicionament de l'evaporador de detergents, dins de l'edifici de Residus de la Central, es va mesurar una taxa de dosi de 0,03 mSv/h en una zona classificada com a controlada (l\xc3\xadmit 0,025 mSv/h). El succ\xc3\xa9s no va tenir cap incid\xc3\xa8ncia en els treballadors ni en el medi ambient.\n_START_SECTION_\n2006\n_START_PARAGRAPH_\nA partir del 3 de novembre de 2006 va entrar en vigor la Instrucci\xc3\xb3 IS-10 del Consell de Seguretat Nuclear, per la qual s'estableixen els criteris de notificaci\xc3\xb3 de successos al Consell per part de les centrals nuclears._NEWLINE_L'any 2006 el titular va notificar deu successos, tots ells van ser classificats com a nivell 0 en l'Escala Internacional d'Accidents Nuclears (INES).\n_START_SECTION_\n2007\n_START_PARAGRAPH_\nL'any 2007 es van notificar al CSN 15 successos. Tots ells van ser classificats com a nivell 0 en l'Escala Internacional d'Accidents Nuclears (INES).\n_START_SECTION_\n2008\n_START_PARAGRAPH_\nL'any 2008 el titular va notificar 11 successos. Tots ells van ser classificats com a nivell 0  en la INES."